बालाघाट, मध्यप्रदेश/नगर संवाददाताः मध्य प्रदेश के बालाघाट जिले में पिकअप वाहन पलटने से दो महिलाओं सहित चार लोगों की मौत हो गई। हादसे में छह अन्य लोग भी घायल हो गए, जिनमें कुछ की हालत गंभीर है। जानकारी के अनुसार, बिरसा थाना क्षेत्र के मच्छुरदा रोड़ पर तादा नदी के पास एक पिकअप वाहन बिजली के पोल से टकराने के बाद पलट गया। हादसा इतना भयावह था कि, वाहन में सवार दो महिला और दो पुरुषों ने मौके पर ही दम तोड़ दिया। हादसे में घायल छह लोगों का बिरसा सामुदायिक अस्पताल में इलाज चल रहा है। बताया जा रहा है कि पिकअप वाहन में सवार सभी लोग मच्छुरदा में बाजार में दुकानें लगाने के लिए गए थे। वहां से लौटते वक्त उनका वाहन पलट गया, जिसमें चार लोगों की मौत हो गई है। मृतकों की पहचान अचानकपुर निवासी सोनिया गिरे, बहेराबाटा निवासी मिलन, गोंदी बाई तथा लोमहर्ष निर्मल केवट के रूप में हुई है। वहीं, हादसे के बाद पिकअप वाहन का चालक मौके से फरार हो गया।